## EU Datathon 2019 -kilpailun pääpalkinnot Itävaltaan, Italiaan ja Kreikkaan

Avoimen datan käyttösovellusten EU Datathon 2019 -kilpailu huipentui päätöstapahtumaan, joka pidettiin 13. kesäkuuta Brysselissä. Sen aikana kolmen kilpailusarjan 12 finalistitiimiä esitteli hankkeensa asiantuntijaraadille.

Kilpailijoiden tehtävänä oli kehittää innovatiivisia sovelluksia, joissa käytetään EU:n toimielinten julkista dataa uudella tavalla ja uusiin tarkoituksiin. Kilpailun järjesti EU:n julkaisutoimisto yhteistyössä EU:n neuvoston puheenjohtajamaan Romanian kanssa.

Kilpailusarjan 1 – ”Innovatiivisia ideoita EU:n avointa dataa hyödyntämällä” – voittajaksi valittiin ”The Smartfiles Network” (Itävalta). Itävaltalaistiimi on kehittänyt välineen, jolla EU:n tuomioistuinten ja kansallisten tuomioistuinten ratkaisut voidaan linkittää PDF-asiakirjoihin. Tämä auttaa ihmisiä ymmärtämään paremmin tuomioistuinmenettelyjä ja oikeuskäytäntöä.

Kilpailusarjan 2 – ”Uusia näkökulmia talouteen ja rahoitukseen” – voittajaksi valittiin ”EconCartography: Economic Cartography” for the European Union (Italia). Italialaistiimin kehittämä väline laatii intuitiivisia ja interaktiivisia visualisointeja, joiden avulla voi tarkastella EU:n monitahoisen taloustilanteen eri aspekteja.

Kilpailusarjan 3 – ”Ilmastonmuutoksen torjunta” – voittajaksi valittiin ”Chloe Irrigation Systems” (Kreikka). Kreikkalaistiimi on kehittänyt verkkoalustan, jolla voi seurata ja optimoida keinokastelua ja viime kädessä vähentää jäteveden syntymistä, alentaa kustannuksia ja lisätä sadon määrää.

Kunkin kilpasarjan voittajatiimi sai palkinnoksi 15 000 euroa. Toiseksi sijoittuneet saivat 7 000 euroa ja kolmanneksi sijoittuneet 3 000 euroa.

Lisätietoa voittajista ja palkituista sovelluksista: <https://publications.europa.eu/eudatathon>.

EU Datathon 2019 -hankkeessa ovat mukana seuraavat yhteistyökumppanit:

* Euroopan komissio (budjettipääosasto, talouden ja rahoituksen pääosasto, energian pääosasto, Eurostat ja yhteinen tutkimuskeskus)
* Euroopan keskuspankki
* Euroopan investointipankki
* Euroopan investointirahasto
* Euroopan ympäristökeskus
* YK:n elintarvike- ja maatalousjärjestö.